Papersnake/gushiwen huggingface dataset:
声声慢 赠王彦宝
刘志渊（金朝）

瘿除人我，冰冷高低，唤惺今是昨非。检教灵质，枉受万劫沉迷。昨遇真风大阐，要诸仙、选陀名题。显一志，敢泥抛骨肉，＊弃轻肥。觅个烟霞妙趣，息诸缘妄想，落魄无为。保护一真，洞照力尽严持。安泊元空妙体，显灵光、出入相随。前途了，决平登觉岸，稳步仙梯。
杂诗三首
罗公升（宋代）

世故如游尘，朝扫暮还有。
向平待毕婚，谢事计已后。
耳堪几枕待，口但宜饮酒。
门前泰华压，老子一搔首。
秋来四壁寂，草色上户牖。
好山喜笑人，客至但摇手。
金桥感事
吴融（唐代）

太行和雪叠晴空，二月郊原尚朔风。
饮马早闻临渭北，射雕今欲过山东。
百年徒有伊川叹，五利宁无魏绛功？
日暮长亭正愁绝，哀笳一曲戍烟中。
寄陈季常
秦观（宋代）

一钩五十犗，始具任公钓。
揭竿趣灌渎，与尔不同调。
先生本西蜀，侠气见英妙。
哀怜世间儿，细黠似黄鹞。
侍童双擢玉，鬓发光可照。
骏马锦障泥，相随穷海峤。
平生携手好，十七登廊庙。
小生相吏耶，徒枉尺书召。
暮年更折节，学佛得心要。
鬻马放阿樊，幅巾对沉燎。
泠泠屋外泉，兀兀原头烧。
欲知山中乐，万古同一笑。
题亚子分湖旧隐图四首 其一
曹凤仪（清代）

来秀桥连胜秀桥，烟波隐约隔迢遥。不知何处分吴越，独立苍茫问晚潮。
黄叔敏许惠水栀子
郑会（宋代）

八觚台子净无尘，六尺屏风一欠伸。
忽忆西家水栀子，多时愁杀读骚人。
经涢川馆寄使府群公
李涉（唐代）

涢川水竹十家馀，渔艇蓬门对岸居。大胜尘中走鞍马，与他军府判文书。
送春
释文珦（宋代）

老人无复趁春场，见说春归亦送将。
唯恐再来吾不见，偏於此另意难忘。
花枝卧雨红颜尽，草蔓梳风绿发长。
作计欲留留不住，聊歌一贡当离觞。
老来
楼钥（宋代）

老来何以度光阴，只有围棋与鼓琴。
棋为心劳疏对局，琴因臂鼓倦调音。
曲肱时复同尼父，面壁何妨学少林。
气习未除只自笑，又还弄笔动微吟。
和吴升之岩桂
虞俦（宋代）

一笑姮娥不问金，诗人未见已披襟。秋来想动蟾宫兴，敢向风前彻夜吟。
与黄道友
释正觉（宋代）

人头膏火底心休，来预林俦默默游。
犀晕成时月魄夜，雁行断默霁容秋。
百年分付三椽下，万象峥嵘一指头。
归去懒融无伎俩，庵前华鸟莫相求。
赠冲虚斋朱道士
陈振甫（宋代）

玉室金堂世有人，龙眠龟息鹤精神。
暑风吹起尘三丈，城市出来闲采真。
次韵张{上须下立}见寄
高斯得（宋代）

掀髯一笑天地间，八代文衰谁为起。
夷陵丹砂空自光，中山老？
不可使。一从麦秀获麟台，
二千余载无文字。谪仙岂无希圣心，
谁其起予二三子。张君忽赠白云句，
墨妙笔精真可喜。宗师奇涩费吟噍，
三读方能得其意。夺髯苍鼠色无冤，
吐气黑蛟云可致。恨子初筵我旅酬，
妙处安能为标指。惧遭掎摭不哦诗，
畏触祸刑宁作史。翰林主人子墨卿，
昔也同盟今趣异。不见当年圣德诗，
犹被他人呼怪鬼。惭君问我乞余丸，
安得锦囊出怀裹。丈夫盖棺事始定，
斯文固应付后死。试问涪翁余七言，
松苓臭味固相似。
奉和梧守蔡希蘧留题石室
郭祥正（宋代）

叠石棱层万寻碧，老仙自作琉璃宅。翛然一径出人寰，北斗三璃无咫尺。

大岩杳杳吞沧溟，小窦疏疏吐朝日。芙蓉羃沥乳成花，鳞鬣摧颓龙蜕骨。

危弦脆管递仙飙，烂锦轻绡变云物。二李能书玉钮悬，僭鋹未是真王质。

人亡国变今几年，唯有文章记崷崒。胜游况遇中郎孙，诗拟杜陵相彷佛。

洪河喷作三门流，突骑长驱五千匹。令人惊嗟但缩手，近世雄豪无此笔。

不唯险韵难追攀，学道输君先得一。
题桃花夫人庙
徐照（宋代）

一树桃花发，桃花即是君。
空祠临野水，何处觅行云。
事迹樵人说，炉香过客焚。
雨添碑上藓，难读古时文。
送孙侍御游越
皎然（唐代）

不知持斧客，吟会是何情。丹陛恩犹在，沧洲赏暂行。

江桡随月泛，山策逐云行。佳句传零雨，诗流许盛名。
挽悟悦师二章
卫宗武（宋代）

契合岂前因，交情淡愈真。
开缄疑晋帖，赓句逼唐人。
高著棋空局，清谈案积尘。
满襟挥老泪，释友更谁亲。
用强甫蒙仲韵十首
刘克庄（宋代）

绝无上足担簦至，仅有长须荷锸从。
乍可沙边狎虫鸟，谁能池上送夔龙。
入耆英社老能几，举力田科今不逢。
翠管檀槽方迭奏，未应考击到编钟。
次韵嘲落梅代梅答二绝 其一
李流谦（宋代）

不是春愁减素肌，从来鹤骨可能肥。便将梦里一般看，恐是幽人作蝶飞。
溽暑雨后
袁说友（宋代）

多病愁如许，催人暑奈何。
檐穷风有限，云薄雨无多。
浪卷连村麦，珠旋小叶荷。
炎凉苦多变，四月未清和。
皇帝阁春帖子
许应龙（宋代）

宽大书方布，欢声四海同。
阳春如有脚，造物不言功。
赠少年
吴雯（清代）

二十少年望麟阁，盘马弯弓气磅礴。眼前都尉知是谁，云中但看双雕落。
卧病
戴叔伦（唐代）

门掩青山卧，莓苔积雨深。病多知药性，客久见人心。

众鸟趋林健，孤蝉抱叶吟。沧洲诗社散，无梦盍朋簪。
宁川
曾纡（宋代）

渡水穿桥一径斜，潦收溪足露汀沙。
半山云影前山雨，十里香风晚稻花。
异县悲秋多客思，丰年乐事属田家。
故园正好不归去，满眼西风吹鬓华。
送李给事中行恕服阕之京师
陶宗仪（明代）

给事先皇内六曹，缉熙九法独称劳。块苫垩室终缞制，旌旆兰舟试锦袍。

玉笋联班黄道直，宫花簇仗紫垣高。清朝事业光千古，黼黻铺张属俊髦。
念奴娇
京镗（宋代）

成长短句，呈都运都大判院，伏冀一噱。

绣天锦地，浣花溪风物，忧为奇绝。无限兰舟相荡漾，绘彩重重装结。冀国遗踪，杜陵陈迹，疑信俱休说。笙歌丛里，旌旗光映林樾。

自笑与蜀缘多，沧浪亭下，饱看烟波阔。屡疏求归才请得，知我家山心切。已是行人，犹陪佳客，莫放回船发。来年今日，相思惟共明月。
行丹阳道中
罗志让（清代）

岭上浮云湿，春寒昨夜知。水喧争涧急，钟远度村迟。

短犊归前浦，栖霞绕暮枝。重来经此地，定是杂花时。
奉谢刘景文送团茶
黄庭坚（宋代）

刘侯惠我大玄璧，上有雌雄双凤迹。
鹅溪水练落春雪，粟面一凤增目力。
刘侯惠我小玄璧，自裁半璧煮琼爢。
收藏残月惜未碾，直待阿衡来说诗。
绛囊团团余几璧，因来送我公莫惜。
个中渴羌饱汤饼，鸡苏胡麻煮同吃。
念奴娇（叔母生日刘左史光祖以余春时所与为寿词韵见贶馥用韵谢之）
魏了翁（宋代）

梦中犹记，来时路、五马踟蹰攒立。江北城南春澹沲，山锁一天晴日。伊轧征车，徊徨去意，只有东风识。如今远在，谁人伴我浮白。

天外一曲阳春，依然有脚，来到萱堂北。不是奇情双照亮，肯寄鳞鸿相觅。酒引曹醇，歌翻楚调，触拨归心急。醉魂时绕，莺花世界风物。
次韵筠守毛维瞻司封观修城三首
苏辙（宋代）

北垣荆棘旧成堆，留待公来次第开。
车马已通城下路，榛芜尽付冶家灰。
异时碧瓦千门合，应记红旌百度来。
自笑裨谌便旷野，肩舆飞盖许追陪。
拨弃案头文字堆，晓晴山色四门开。
究怀民事老虽壮，俯首山城心已灰。
荆棘烧残桑柘出，狐狸去尽犬鸡来。
规模先遣通蹊隧，后乘应容众客陪。
山脚侵城起阜堆，绕城徼道斩新开。
闉阇半坏惊潮信，隍壑初深见劫灰。
蚁聚千夫曾几日，鳞差万瓦看将来。
史君才力轻山郡，朝论行闻急召陪。
句
汤思退（宋代）

虞妃从梧野，启母祔稽山。
盘江铁索桥歌
吴振棫（清代）

此江甚广不可梁，此水甚怒不可航。山高入天下入水，两岸壁立青相当。

千縆百杙此桥就，铁锁连属百丈强。几时改驿驰騕袅，行旅争言新路好。

百年榛芿瘴烟深，兽迹日多人迹少。近来新路复多阻，峒苗披猖扰烽羽。

扫除既恨兵薄弱，徵输更叹民困苦。荒坡高下田不耕，破灶欹斜店无主。

行人惧掠求故道，胆落危桥战双股。江上风雪声萧骚，我来急为呼掾曹。

今年请钱速修筑，毋使铁烂桥动摇。兵行似从枕席过，烟尘要使须臾消。

君不见西征万骑雄且武，薄伐事在康熙朝。
予因愁病值生辰易号半花颠
章甫（宋代）

我今别号半花颠，总为愁多剧可怜。顶露狂非张旭圣，目茫疾甚退之贤。

添筹此地虽环海，炼石何时竟补天。且伴儿孙一场戏，谈禅说鬼话神仙。
失调名（小轩生日）
张埴（宋代）

玉宇风清，金茎露爽，五日新秋。正好小轩，相逢初度，七十边头。

满前白发悠悠。有抱得曾孙弄否。从此长看，星明南极，人醉西楼。
夏凉
傅范淑（清代）

千柳万柳风丝柔，五月六月荷塘秋。雷声僻地醒睡鹿，月影一天凉眠鸥。

池蛙夜静鼓吹起，十二栏干花雨收。
乾
方翥（宋代）

荡荡春风野老家，欲寻踪迹隔烟霞。
洞中携出小桃核，种作碧云千树花。
山中寄樊仆射（一作寄襄阳樊司空）
于鹄（唐代）

却忆东溪日，同年事鲁儒。僧房闲共宿，酒肆醉相扶。

天畔双旌贵，山中病客孤。无谋还有计，春谷种桑榆。
村姑二首
宋伯仁（宋代）

底事蹉跎二八年，嫁时装著未周旋。
年年织得新丝娟，又被家翁作税钱。
久欲乞归未得一日蒙恩放归不胜欣喜涂中得十
吴芾（宋代）

邦人送我说殷勤，自愧初无德及民。
若更踌躇不归去，猿惊鹤怨亦愁人。
史忠定
岳珂（宋代）

危微精一，传之在心。二典勋华，光于有临。大原自天，端倪孰寻。

岂无畴咨，培高浚深。寝明以昌，举元难壬。烝哉明良，嗣此德音。

匪鉴而讽，匪鉴而箴。启迪在初，有开宸襟。岩廊南风，袗衣鼓琴。

渊跃籋云，匣铏发镡。达其已充，泽彼苍黔。王度之恢，如玉如金。

进而虞渊，宾旸发阴。坱圠机衡，开阖阳阴。九韶其谐，万奏皆瘖。

退而卷怀，艺圃书林。出入欧颜，而加𣂏斟。湛湛秋江，岧岧春岑。

如彼德人，危冠整簪。不伐不矜，森严深沉。我考问学，惟心靡谌。

端平自我，何用弗钦。重抵九鼎，价踰万琛。惟帖可观，为世砭针。

尚信我言，匪今斯今。
山家
陆游（宋代）

清绝更谁如？松风小阁虚。
氎巾参几杖，鹤毳落琴书。
新凿淘丹井，常携斸药鉏。
身闲随处乐，何况是吾庐。
送山甫铨试二首并寄强甫
刘克庄（宋代）

家事如今亦尽传，此冠未挂待何年。
忍抛老汉□□畔，去傍渠侬水镜边。
逆旅我能几时客，自家□□□人怜。
归鸿数寄平安字，莫遣衰翁望眼穿。
重阳日有美堂南望
蔡襄（宋代）

越邑吴封绣错分，华堂繁吹半空闻。
山峰高下抽青笋，江水东空卧白云。
菊蕊芬芳初应节，松林照耀欲迎曛。
州人不见归时醉，未擬风流待使君。
调谢敬德麦敬存二主司口号
宋褧（元代）

半生跋涉每独往，今得两公皆俊才。对榻联镳已经夕，如何绣口未曾开。
望湘人 马湘兰、薛素素兰花合卷
吴湖帆（清代）

伫幽香凝粉，芳意动奁，画眉余韵流照。浅抹猩唇，慢拈凤爪。

检韵离痕多少。恨叶愁根，露纫风畹，生来娇小。似并鬟、珠璧玲珑，仿佛朝云琴操。

南部歌声悄悄。任秦淮月冷，莫愁风晓。认春色三分，占尽断肠花草。

空留倩影，墨郎倾倒。怎识因啼缘笑。合数那、白练裙冤，试马弹丸人俏。
满庭芳·北斗璇魁
佚名（宋代）

北斗璇魁，南闽元帅，西清真地行仙。东林白社，依约认前缘。霞洞天台万叠，记当时、秀减山川。三生梦，岩公宝刻，云锁石桥边。时度御炉吹雾，宫烛传烟。望图中家庆，朱紫蝉联。入见辕门佳节，到新春、长是开筵。明年看，五云深处，黄发映貂蝉。
和竹坞过曹柘岭
程无凤（宋代）

午难喔喔岭头闻，下岭相将日已曛。
跨涧小桥斜贴水，悬崖峭壁冷生云。
青帘渐唤新从事，白壁犹存旧墨君。
桑柘渐浓麻麦秀，田夫村妇总欣欣。
和元长书怀二首 其二
赵鼎（宋代）

孤怀讵胜百忧侵，息影由来贵处阴。志谢长嘶走千里，身如倦翼返深林。

云山处处明双目，樽酒时时洗寸心。更赖清诗为陶写，朱弦流水叹遗音。
送外
龙辅（宋代）

君言游宦向华京，不得临歧一送行。
行行惟有杨花路，飞去飞来是妾情。
淮河舟中晓起看雪二首
杨万里（宋代）

梅花脑子撒成云，明月珠胎屑作尘。
爱水舞来飞就影，怯风斜去却回身。
真成一腊逢三白，并把三冬慱一春。
开放船窗尽渠入，天差滕六访诗人。
书适
陆游（宋代）

清和巷陌单衣後，绿润轩窗午饷余。
曲曲素屏围倦枕，斜斜筠架阁残书。
松阴坐石闲看鹤，山寺寻僧晚跨驴。
此段家风君试看，京麈扑帽独何欤？
晓睡
郭俨（宋代）

村巷阒无事，天明憩黑乡。草生诗意足，花落梦魂香。

地迥秋供爽，雨馀风荐凉。休令山鸟闹，吾欲傲羲皇。
胡雏
彭汝砺（宋代）

秃鬓胡雏色如玉，颊拳突起深其目。鼻头穹隆脚心曲，被裘骑马追鸿鹄。

出入林莽乘山谷，凌空绝险如平陆。臂鹰緤犬纷驰逐，雕弓羽箭黄金镞。

争血雉兔羞麋鹿，诡遇得禽非我欲。莫怪小儿敏捷强，老宿胡人以此为风俗。
途中送人东游有寄
罗隐（唐代）

离骖莫惜暂逡巡，君向池阳我入秦。岁月易抛非曩日，

酒杯难得是同人。路经隋苑桥灯夜，江转台城岸草春。

此处故交谁见问，为言霜鬓压风尘。
汾阴十首 其三 奉俎用《丰安》。
郊庙朝会歌辞（宋代）

博硕者牲，载纯其色。体荐登俎，聿崇坤德。
和陶归鸟
吴芾（宋代）

翩翩归鸟，投宿深林。
岂无所择，相彼遥岑。
厥有嘉树，可以托心。
虽逢赫日，终贮清阴。
夜集黄燮卿言别时余将暂入都门
胡应麟（明代）

紫陌居相亚，玄亭路不遥。携琴斜照落，击筑断虹飘。

逸兴舒河朔，离心怯灞桥。𢬵成千日醉，徒御发深宵。
句 其二
朱弁（宋代）

平生所爱曾莫倦，天遣花王慰吾愿。姚黄三月开洛阳，曾观一尺春风面。
念奴娇 用稼轩韵
樊增祥（清代）

桂花香里，料常仪、愁度璇宫佳节。三十九年，秋再闰、狼角射人心怯。

铜马东来，青骡西去，惨与宫花别。玉真前世，白头宫女能说。

闻道扇子湖边，疏疏霜柳，犹挂黄昏月。铜辇秋衾，宣府梦、梦绕燕山重叠。

太液芙蓉，上林橘树，一任人攀折。青天愁望，知添多少华发。
广胜寺
曹量（宋代）

驻车长道莫加鞭，得到幽蓝顿豁然。千仞岚高晴聚翠，万年枝豁莫生烟。

满窗夜到天涯月，一枕秋深海眼泉。自是寂中有真趣，如何潇洒不忘筌。
怀西峰隐者
周贺（唐代）

灌木藏岑色，天寒望即愁。高斋何日去，远瀑入城流。

腊近溪书绝，灯残夜雪稠。迩来相忆处，枕上苦吟休。
挽徽宗皇帝词五首 其一
张扩（宋代）

假乐兴周治，无为见舜心。七朝传远业，十闰纪功深。

厚泽沦肌骨，隆名秩古今。丹成自仙去，黼扆不重临。
初冬郊行
仇远（元代）

懒向南园拜石兄，肯寻村叟傍溪行。
黄云覆亩金穰熟，白露横江红叶明。
彭泽归来辞内景，康衢击壤曲中声。
一丁不识多牛者，应笑书田事笔耕。
过郭传师太尉山居
郑谌（宋代）

大固擅雄强，一峰连紫逻。户牖开上头，可爱不可唾。

前山奔马来，一一窗间过。无人识故侯，得趣贪高卧。

不受富贵吞，但供香火课。枪甲久沈埋，诗书真顿挫。

两国正交兵，万民心胆破。莫惜功业成，更遣声名大。
早起趁朝
孔武仲（宋代）

山房客梦惊，槐厅雨清绝。
蕙炉香寂寞，半挂北窗月。
重城车马动，起坐候明发。
华盖望宸居，烟飞隔双阙。
蔷薇
陆龟蒙（唐代）

倚墙当户自横陈，致得贫家似不贫。外布芳菲虽笑日，

中含芒刺欲伤人。清香往往生遥吹，狂蔓看看及四邻。

遇有客来堪玩处，一端晴绮照烟新。
题叶石轩学僧寮
胡仲弓（宋代）

静坐求心印，传经续祖灯。
因吟呈佛句，方悟在家僧。
芸叶熏檐蔔，枝辞剪葛藤。
自从骂师后，无放可参承。
病起怀归
董嗣杲（宋代）

绝饮还知百脉清，病夫明日值阳生。
治装肯发迟疑口，要趁江寒水色平。
长平
洪适（宋代）

一败长平振古无，赵邦臣主亦何愚。当时已中冯亭计，犹自区区遣郑朱。
和路枢四首
胡寅（宋代）

前筹初见翊元枢，何事扁舟泛五湖。
脱屣红尘谁肯办，挂冠黑发世应无。
原陪几杖登南阜，遥想氛埃暗北区。
晚节功名端不免，云台依旧矗天都。
又五言一首
刘克庄（宋代）

累疏皆中寝，孤忠奈众咻。
人方袖瓦送，君独举幡留。
不记邯郸梦，犹贪洛社游。
而今都已矣，恸哭过西州。
咏二十四气诗·夏至五月中
元稹（唐代）

处处闻蝉响，须知五月中。
龙潜渌水穴，火助太阳宫。
过雨频飞电，行云屡带虹。
蕤宾移去后，二气各西东。
次韵胡元用末利花
楼钥（宋代）

残暑未尽秋欲来，玉刻万叶琼英开。
孤标雅韵一枝足，江上紫翠空成堆。
素娥长与明月约，青女细把轻绡裁。
主人好事趁时买，买置此地真宜哉。
墙间闲地方丈所，几年累甓装层台。
春花秋卉纷互发，胡葵芍药参徘徊。
眼明忽见此奇绝，弟畜素馨兄事梅。
夜深飞香性幽独，未许蜂蝶来相陪。
糖甖封余有闽土，会须扫取添花栽。
吾闻闽山千万本，人或视此齐蒿莱。
何如航海上天阙，玉色照映瑠璃杯。
新凉徙倚看不足，坐见日影欹庭槐。
送范文叔知彭州
彭龟年（宋代）

吾友范文叔，家世岷峨州。
忠纯自性分，耿耿明月秋。
朅来声利场，况与造物侔。
汲引如不及，不进不肯休。
酸咸性难齐，委曲能调柔。
一朝善类合，人亦多君谋。
或者以己量，谓君相比周。
在我亦何感，太空云自浮。
俄然动归兴，瞥去轻于鸥。
始知进退间，君子得自由。
圣主罗众俊，岩穴穷冥搜。
何以斗大州，著我第一流。
无人子思侧，殷勤为王留。
谬当豹尾间，对此诚包羞。
五马岂不贵，吾非为君筹。
君傥知我心，毋忘天下忧。
潼关
沈兆霖（清代）

禁谷天开望若悬，凭高设险拱秦川。峥嵘太华排云出，曲折浑河抱堞圆。

此地纵横经百战，前朝控制抵三边。尚书废垒知何处？落日残鸦一惘然。
怀长吉上人北游
林逋（宋代）

青山日已远，香裓渐多尘。
应爱淮流上，聊逢月色新。
孤禅安逆旅，警句语谁人。
复有伤离客，中林病过春。
题潘叔玠家达观亭
韩元吉（宋代）

车尘蔽重城，俯首但闤阓。
谁知达观亭，自与空阔对。
青山接檐楹，白塔见云外。
迢遥眼界净，妙处心境会。
平生九垓期，洗耳听天籁。
一为簿领缚，局促无可奈。
每凭君家栏，旷若解铃釱。
跻攀得遐瞩，顿觉天宇大。
颇惭北山移，欲赋楚台快。
泰然发天光，閒目了无碍。
和邓帅参追和东坡雪韵
陈元晋（宋代）

学舞腰支束素织，回旋似怯晓风严。
飘窗淅沥暗投璧，洒研纷风冻着监。
应有饮羔围暖帐，谁怜雀啅寒檐。
凭栏独耸诗肩瘦，对立西山玉几尖。
答朱成伯见赠四首 其四
吕本中（宋代）

昔在中朝时，每从贤俊游。酒酣握手欢，预怀今日忧。

两经岭峤春，三度江湖秋。朱卿抱奇节，好语忽见收。

我无济世策，君有活国谋。相寻不相笑，夜光犹暗投。

道丧师友绝，宁有民不偷。风波极浩渺，欲济能无舟。
宣州送裴坦判官往舒州，时牧欲赴官归京
杜牧（唐代）

日暖泥融雪半销，行人芳草马声骄。九华山路云遮寺，

清弋江村柳拂桥。君意如鸿高的的，我心悬旆正摇摇。

同来不得同归去，故国逢春一寂寥。
屠元勋之南京寺丞得何字韵
吴希贤（明代）

文学推君第一科，紫金山色待经过。相看尽道故人少，欲别应经芳草多。

列棘堂深新雨露，判花笔在足阳和。不知去住怀人地，秋水芙蓉隔几何。
和新乡二十一弟华严水亭二首
晁说之（宋代）

渚蒲淅淅风犹急，岸柳纤纤雨尚余。
栖鹭宿鸥浑去尽，泝溪还有两三鱼。
谢杨肃庵都谏惠笔
杨慎（明代）

彤管分青琐，琼缄到紫岩。草玄疲执戟，花梦老江淹。

嶰谷箨龙健，寒宫桂兔尖。无因白雪唱，空拟碧云瞻。
八月初八夜宿赵氏浮翠堂观儿辈入试
张萱（明代）

池上凉飙发，檐前纤月升。竹鸣玉露泫，花动锦波曾。

棘院火城合，文坛赤帜登。蛰雷闻奋击，神物定飞腾。
圆蛤
唐庚（宋代）

黄犊鸣水中，相顾皆愕然。探之无所得，有蛙仅如钱。

持问旁舍翁，云此号圆蛤。夏潦涨沟渠，喧呼自酬答。

卒然闻其声，谓当可专车。既见一拊掌，寸莛量有馀。

物生元气中，小大各异趣。蛙质黄牛鸣，持此欲谁附。

我居固已陋，尔鸣良亦村。绵蛮啭黄鹂，我今思故园。
寒食日花宴
李龏（金朝）

万象鲜明禁火前，红英翠萼簇芳筵。残春未必多风雨，少别秾华又隔年。
闻应德茂先离棠溪
唐彦谦（唐代）

落日芦花雨，行人谷树村。青山时问路，红叶自知门。

苜蓿穷诗味，芭蕉醉墨痕。端知弃城市，经席许频温。
六言山居
释绍昙（宋代）

两耳炉焚柏子，一拳不养菖蒲。
客至莫谈尘事，略寒温外跏趺。
石磴
陈樵（元代）

磴平如席草茸香，盛夏宜人石气凉。杜宇血销添碧燐，山鸡食罢化馀粮。

赤松有约吾将老，白发无愁不解长。醉则枕流眠枕石，看云不复据胡床。
读混元经
张方平（宋代）

五行生成本一气，晓此体用知命枢。还元当复定金锁，过宿宁更怀蘧庐。

无质生质是丹地，有象非象真坛图。此途得道亦连袂，迟晚须乘八景舆。
送知府给事赴阙
文彦博（宋代）

紞如惊晓鼓，仙旆戒晨兴。万臂攀朱毂，千兵拥绿縢。

归途非杳攀，高步即严凝。竹马光前迹，蒲鞭掩旧称。

睿襟思启沃，宸扆伫疑丞。舆论方盈耳，佥谋尽伏膺。

公乎调大鼎，皇矣赉良肱。属吏垂三异，微才仅五能。

梁园暂未至，燕馆愧先登。北海难充荐，西曹久见矜。

顽金虽自况，巧冶欲谁凭。深结君轩恋，翻思附骥蝇。
花月吟效连珠体十一首 4
唐寅（明代）

花香月色两相宜，
惜月怜花卧转迟；
月落漫凭花送酒，
花残还有月催诗。
隔花窥月无多影，
带月看花别样姿；
多少花前月下客，
年年和月醉花枝。
阮郎归 送别长姊父夫人
钟筠（清代）

临风洒泪唱骊歌。啼痕沁薄罗。小楼又见雁南过。

秋风秋雨多。

思缱绻，怨蹉跎。愁肠似掷梭。开轩对月问姮娥。此情可奈何。
赠程天祐秀才
王十朋（宋代）

程生嗜好与人殊，杖屦遥遥访我庐。不踏槐花随举子，手持医国惠民书。
钓竿行
曹勋（宋代）

临北坂，望南山，
山长水远主愽愽。钩有饵兮缗有竿，
鱼深潜兮秋水寒，念王孙兮何时还。
金氏亭上赏菊昔曾于此看牡丹
王鏊（明代）

牡丹亭上昔同看，又见黄花感岁阑。西子韶华常带醉，东篱晚节颇禁寒。

坡翁莫恨居无竹，楚客空嘲澧有兰。秋月春风兴无限，为君终日倚阑干。
春日
祝简（宋代）

莺语相喧浩荡春，落花细点禁街尘。游丝飞絮狂随马，迟日和风欲醉人。
采桑子·笙歌放散人归去
冯延巳（五代）

笙歌放散人归去，独宿红楼。月上云收，一半珠帘挂玉钩。
起来点检经由地，处处新愁，凭仗东流，将取离心过橘洲。
偈颂一百四十一首
释师范（宋代）

万别千差处，事同一家。
事同一家时，万别千差。
太白山前水磨日夜轮转不歇，乳峰寺裹参退吃茶。
叠石庵
释德止（宋代）

叠石峰之颠，下瞰杨梅涧。
平地数亩余，水石光灿烂。
绩和李参政湖上杂咏
魏了翁（宋代）

严君闲有家，富之以其道。
几年困外御，囊空甑复倒。
家人良自勉，岁晏原相保。
邓州西轩书事十首
陈与义（宋代）

诏书忧民十六事，父老祝君一万年。
白发书生喜无寐，从今不仕可归田。
如梦令 写恨
王夫之（明代）

恩重玉簪金管。愁尽玉鱼金椀。莫道只今生，万岁难消春恨。

泪眼。泪眼。题颗零零珠串。
还自汤泉十四韵
秦观（宋代）

岁晚倦城郭，联骖度嶪峨。
天黄云脚乱，村黑鸟翎讹。
潦水侵生路，晴天落慢坡。
澄江练不卷，温井监新磨。
渔火分星远，沙鸥散点多。
霸祠题玉箸，龙窟受金波。
琬琰存吴事，儿童记楚歌。
孤龛瘦居士，双塔老头陀。
飞鼠鸣深穴，胡蜂结巧窠。
晚参圆白足，昏梵礼青螺。
云驭沉荒甃，仙舂没浅莎。
杖藜从莫逆，谈笑入无何。
惨澹日连雾，萧骚风转阿。
华清俄梦断，回首失烟萝。
河间
张云璈（清代）

两度城边过，驱车斥堠长。九河无故道，六艺有贤王。

老木风生虎，平沙石卧羊。当年暴公子，绣斧镇岩疆。
竹楼宿
白居易（唐代）

小书楼下千竿竹，深火炉前一醆灯。

此处与谁相伴宿，烧丹道士坐禅僧。
大司马黄公席上分赋石虹湖得镜字
黎民衷（明代）

林峦蕴重溟，薜荔开三径。云石郁参差，虹桥跨深靓。

回轩绿波激，孤屿丹霞映。绯烟结疏绮，流云漾清镜。

鸥来掠藻翻，鯈起穿蒲泳。碧梧含风吟，翠竹捎烟劲。

缅彼丘中人，挥觞发鸾咏。去留本无机，飞跃任真性。

濯缨頫流泉，晞发攀悬磴。呼鹤忆仙游，钓鳌发奇兴。

降墀浩唱生，深谷跫音应。驻此俨蓬壶，翛然谢嚣境。
偈颂二百零五首
释正觉（宋代）

轻烟羃羃衲僧家，节物迎春气象华。
流水落华无限意，游山消息付长沙。
酬胡季安学正见和
童冀（明代）

何处玉箫吹晚凉，月明如水浸华堂。神游自信非人境，清梦长思在帝乡。

天上漏声传凤阙，云间剑气射龙光。燕山此夕知何夕，犹醉扬州满殿香。
陈情上李景让大夫
刘得仁（唐代）

一被浮名误，旋遭白发侵。裴回恋明主，梦寐在秋岑。

遇物唯多感，居常只是吟。待时钳定口，经事压低心。

辛苦文场久，因缘戚里深。老迷新道路，贫卖旧园林。

晴赏行闻水，宵棋坐见参。龟留闲去问，僧约偶来寻。

望喜潜凭鹊，娱情愿有琴。此生如遂意，誓死报知音。

上德怜孤直，唯公拔陆沉。丘山恩忽被，蝼蚁力难任。

作鉴明同日，听言重若金。从兹更无限，翘足俟为霖。
山中之乐三章送徐明叟胡直内苏德翁归严濑并寄夏自然 其二
方回（元代）

山中之乐兮乐可忘忧，草木春青兮黄为秋。云出云还兮人世晴雨，寒拾槲叶兮以襦以裘。

顾独影兮无愧意，行小倦兮荫樾以休。天四壁以为家兮，户无可闭其奚偷。

何两角之有国兮，战尘红而血流。谁独有此山中兮，我将焉求。

送子于行兮，聊赓我讴。
题墨梅二首 其二
刘永之（明代）

仙馆曾逢玉带姿，梦中要作晓寒词。于今相对情如水，唯有清霜绕鬓丝。
茅斋读书
宋之问（唐代）

清轩临夕池，微径入寒树。暝还探旧史，颇知古人趣。

明一诱道心，吹万成世务。猎精自补阙，安能守章句？
秋夜雨中过黎氏山房 其一
梁有誉（明代）

偃蹇复何为，把经倚庭树。忽惊山鸟喧，登楼看秋雨。
端明殿学士王公挽词
楼钥（宋代）

片言寤主上亨途，几向专城佩左鱼。
羊陆遐冲虽坐折，高文宿愤竟谁摅。
平时屡草千言奏，垂绝犹腾八难书。
汉殿履声今已矣，两州遗老倍欷歔。
初叨赐鲥鱼志感
蒋冕（明代）

东南嘉味说江鲥，当暑分鲜下赤墀。贡入争传喧漕路，篚开犹自带冰澌。

古人多骨空留恨，今日新恩合赋诗。一饭可能忘厚报，深惭犬马力先疲。
次韵题琴谱三首
汪炎昶（宋代）

三峡嗁猿恨满编，乐于此外本来全。
累虽独泥调兼操，高在已忘徵与弦。
纸上陈言奚足恃，指间妙趣不容傅。
须知自有天然韵，寄在风泉与露蝉。
和退斋先生顺德较士喜晴
区越（明代）

冰壶皎皎湛元精，万类浑浑一镜明。陆氏当年排具眼，昌黎何镜表元英。

空濛有日回天意，肤寸无云点太清。久雨忽晴非偶尔，乾坤从此妙施生。
透碧霄 同阮亭饮吴陵宫紫悬先辈小西湖
邹祗谟（清代）

饮金舟。人生何处可言愁。气清天朗，兰亭梓泽，好向迟留。

碧波数顷，绿阴千树，风景如秋。对双双、鸂鶒沉浮。

又桥回路转，药栏映石，渔艇随流。

况使君文采，角巾短屐，鹤盖任飙悠。且一饮千杯，隔林蝉唱晚风柔。

管弦丝竹，左徒芳圃，中散良游。念西陵、何似吴州。

把六桥花柳，三竺云烟，长忆秦楼。
无题
吴融（唐代）

万态千端一瞬中，沁园芜没伫秋风。
夜警池塘冷，蝙蝠昼飞楼阁空。
粉貌早闻残洛市，箫声犹自傍秦宫。
今朝陌上相非者，曾此歌钟几醉同。
景祐以后乐章六首 其三 章懿皇太后室奠瓒用《报安》。
郊庙朝会歌辞（宋代）

青金玉瓒，祼将于京。永怀罔极，夙夜齐明。
乙亥除夕
郑孝胥（清代）

父兄持我来京日，屈指腾腾七十年。果见兴亡真脱命，偶全名节岂违天。

馀生已置浮云外，空手曾趋白刃前。剩与栾城期对榻，看山听雨尽华颠。
山寺
赵汝鐩（宋代）

树暗常疑夜，山多易得云。
撞钟最深处，岭外不曾闻。
阅旧稿有出六盘时干戈旁午惊尘日书剑零丁去国时之句因足成之
耶律铸（宋代）

点检吟怀课所思，最关情是旧题诗。干戈旁午惊尘日，书剑零丁去国时。

陈事上心空扰攘，当杯入手莫推辞。春风信染千红紫，合染幽人两鬓丝。
戏示凝神庵张椿龄
周必大（宋代）

仙师足厌踏京洛，亦复懒控茅峰鹤。
遗形聊示德充符，闭目定从陈铁脚。
【双调】庆东原_闲评论，猛
周文质（元代）

闲评论，猛三思，想海神庙错断了乔公事，则合赚他每烧钱裂了，则合任他每焚香扣齿，不合信他每插状供祠。人都说桂英痴，则我道王魁是。
哭陈阜卿 其三
王十朋（宋代）

我守鄱君国，公时帅豫章。诗筒续元白，治境接龚黄。

流落来夔子，传闻侍玉皇。北门方卧护，帝忽遣巫阳。
秋旅遣怀兼柬易堂诸子 其四
曾灿（明代）

静掩高斋日已横，西风何地不孤征。天寒岁晏无车马，亲老家贫赖友生。

双鬓清秋容独卧，五陵长铗向谁鸣。年年刀尺空相忆，肠断人间砧杵声。
送李校书二十六韵
杜甫（唐代）

代北有豪鹰，生骐毛尽赤。渥洼骐骥儿，尤异是龙脊。

李舟名父骐，清峻流辈伯。人间好少年，不必须白晰。

十五富文史，十八足宾客。十九授校书，二十声辉赫。

众中每一见，使我潜动魄。自恐二男儿，辛勤养无益。

乾元元年春，万姓始安宅。舟也衣彩衣，告我欲远适。

倚门固有望，敛衽就行役。南登吟白华，已见楚山碧。

蔼蔼咸阳都，冠盖日云积。何时太夫人，堂上会亲戚。

汝翁草明光，天骐正前席。归期岂烂漫，别意终感激。

顾我蓬屋姿，谬通金闺籍。小来习性懒，晚节慵转剧。

每愁悔吝作，如觉天地窄。羡君齿发新，行己能夕惕。

临岐意颇切，对酒不能吃。回身视绿野，惨澹如荒泽。

老雁春忍饥，哀号待枯麦。时哉高飞燕，绚练新羽翮。

长云湿褒斜，汉水饶巨石。无令轩车迟，衰疾悲夙昔。
洞庭寄所思
赵嘏（唐代）

目断兰台空望归，锦衾香冷梦来稀。
书中空有刀头约，天上频看破镜飞。
孤浪谩疑回笑脸，轻云忽似舞罗衣。
遥知不语坐相忆，寂寞洞房寒烛微。
和移居二首 其二
刘摰（宋代）

境物生新趣，蒿榛失旧墟。避尘深户牖，待月广阶除。

醉梦飞鸿外，吟怀晚雪馀。相思岁将晏，谁叩草玄居。
锦亭晚瞩
宋祁（宋代）

长夏宜高明，缓带散烦窘。
凭轩一超然，目与天共尽。
山从云端现，日就林外隐。
风来草树披，烟生共闾近。
自公况多暇，冲臆无留蕴。
即此可宴居，何须事游轸。
论真青色
贾似道（宋代）

青金头象菩提子，头上毛青靛染成。
若还钳得芝蔴白，请君鬭尽莫疑生。
句 其七
王安中（宋代）

来踏三湘雪，归迎八桂秋。未过盘石寺，先憩訾家洲。
足唐人句效古塞下曲
杨慎（明代）

长榆塞上接龟沙，碎叶城边建虎牙。夜夜月为青冢镜，年年雪虎黑山花。

苏武白头持汉节，文姬红泪泣胡笳。可怜苜蓿迷征马，谁见蒲桃入内家。
偈二十七首
释守净（宋代）

慧不厌修，福不厌作。
福慧双收，如虎戴角。
作既无作，修亦无修。
青山绿水，短棹孤舟。
格外之谈，迥出常流。
卜算子
孙云鹤（清代）

秋老旅情深，潮落沙痕露。一片疏蓬荻岸风，似昨夜、蕉窗雨。

晓起莫凭栏，触目伤离绪。树里人家雾里山，都不是、来时路。
丙寅元日
陆游（宋代）

缥缈初闻寺阁钟，霏微零雨兆年丰。
家家椒酒欢声里，户户桃符霁色中。
春枕方浓从卖困，社醅虽美倦治聋。
从今万事俱抛掷，且作人间百岁翁。
高龙学挽诗
魏了翁（宋代）

蜀自开禧后，西垂畏廪秋。
更经两单阏，尽弃五边州。
新沔依同谷，中梁恃武休。
匆匆移米领，往往阻金牛。
嶓冢略逋寇，益昌随解舟。
近犹趋剑阆，远或至渝涪。
弃守侪民旅，奔军齿寇雠。
乱生宁有豸，众溃已无鸠。
伯也伤时久，民兮作己忧。
升沈随分定，行止与天谋。
高尚辞丹诏，低回佐碧油。
封疆资屏翰，原显赖咨诹。
事变方濡首，人情苦掉头。
誓言捐一死，力与障横流。
固分为忠鬼，安能效泣囚。
诀辞贻子弟，壮语骇朋俦。
愤极拳穿扑，兵交血染髅。
不随蜍志在，甘逐远巡游。
志士闻风起，顽夫背面羞。
公身无复憾，疆事更谁筹。
学士标龙直，文阶列禁游。
湛恩沾骨肉，新庙贲林丘。
三禭虽云厚，百身安足酬。
游魂如可作，近事亦知不。
惩败从娄敬，交邻激叛侯。
未论轻汉鼎，长恐误梁瓯。
后吏谁荓螫，前修不憗留。
玉棺行有日，丹旐送无由。
渺渺河山隔，皇皇兄弟求。
非惟在原急，亦为念宗周。
上海胡家闸茶楼
林旭（清代）

已近乡心那得休，谁曾一笑妄成留。依回避疫情何怯，牵率言欢意易酋。

十里人声趋短夜，百年海水变东流。闲来独倚原无事，只为凉风爱此楼。
人鲜瓮
范成大（宋代）

怀沙祠祸铁色矶，中流束湍张祸机。
与齐俱入彼可吊，乘流而祸吾亦危。
江河难犯一至此，天地好生安取斯？
朝歌胜母古尚讳，我其覆醢航秭归。
涂中杂兴
李洪（宋代）

畏日炎炎火伞张，扁舟挂席泛沧浪。
飞流溅沫倾三峡，过崄方知有底忙。
西江月·常把内真频看
王哲（金朝）

常把内真频看，休教外景长侵。尖竿尖上细搜寻。正见婴儿弄影。雅咏高吟叫笑，清风皓月吹临。分开传作紫共金。艳迸斗花万锦。
陇西行
陆机（魏晋）

我静如镜。民动如烟。
事以形兆。应以象悬。
岂曰无才。世鲜兴贤。
离薋园杂咏四首 其三 晞发亭
王世贞（明代）

九月微霜未授衣，桑榆向暖发堪晞。不知紫翠峰头敛，愁见栖鸦闪闪归。
春游绝句
陆游（宋代）

一百五日春郊行，三十六溪春水生。
千秋观里逢急雨，射的峰前看晚晴。
巫庙
王周（宋代）

巴水走若箭，峡山开如屏。汹涌匹练白，崷崒浓蓝青。

崖空蓄云雨，滩恶惊雷霆。神仙宅幽邃，庙貌横杳冥。

隐约可一梦，缥缈馀千龄。名利有所役，舟楫无暂停。

悉窣垂肸蚃，祠祷希安宁。鸦鸦尔何物，飞飞来庙庭。

纷纷飏寥泬，远近随虚舲.铁石砺觜爪，金碧辉光翎。

翔集托阴险，鵮啄贪膻腥。日既恃威福，岁久为精灵。

依草与附木，诬诡殊不经。城狐与社鼠，琐细何足听。

况乎人假人，心阔吞沧溟。
田中作
曾巩（宋代）

傍人应总笑为生，病体朝朝踏雨行。
红饭白菹妻具饷，青身绿水自催耕。
止知索寞簟瓢计，岂论喧哗内素名。
胜事山风吹木石，暂如韶夏管弦声。
张运判挽诗
魏了翁（宋代）

悃愊汉循吏，咨询周使臣。
知心三坐主，报国两门人。
彩绣方趋户，丝麻已在身。
至今寒食路，孺慕镇如新。
偈七首
释允韶（宋代）

月月初一十五，处处槌钟打鼓。
若不毁谤禅道，便是呵骂佛祖。
尽道慈悲接人，毕竟无过於此。
承天鼻孔笑伊，直是未敢相许。
坐人舌头即不无，争教无舌人解语。
嘲邵景、萧嵩
韦铿（唐代）

一双胡子著绯袍，一个须多一鼻高。

相对厅前捺且立，自惭身品世间毛。
奉寄子耕簿公尊兄兼呈德化令君丞公二首 其一
赵蕃（宋代）

近因周子出家书，乃得知君近起居。复道移官在城府，未知几度入匡庐。

晋唐旧刻故存不，林壑幽人今有诸。想见经行屡成赋，不妨传写总遗余。
月夜与张辑论诗
严粲（宋代）

凉露初长夜，纤云净尽时。几人还对月，与客共论诗。

苦思常难稳，閒题或更奇。不应誇末俗，准拟古人知。
蒲萄架
杨万里（宋代）

才喜盘藤捲叶生，又惊压架暗阴成。夏褰凉润青油幕，秋摘甘寒黑水精。

近竹犹争一尺许，抛须先罥两三茎。今年乞种西江去，长是茅斋怯晚晴。
山茶花
徐玑（宋代）

山茶又晚出，旧不闻图经。花深嫌少态，曾入苏公评。

迩来亦变怪，纷然著名称。黄香开最早，与菊为辈朋。

纷红更妖艳，玉环带春酲。伟哉红百叶，花重枝不胜。

犹爱并山茶，开花一尺盈。日丹又其亚，不减红带鞓。

吐丝心抽须，锯齿叶剪棱。白茶亦数品，玉磬尤精明。

桃叶何从来，派别疑武陵。愈出愈奇怪，一见一欲惊。
龙湫潭
胡蛟龄（清代）

小石何零星，大石极碨礌。戢戢塞满江，进退辄有碍。

孤飞似趁人，特出欲无对。娲皇试余巧，点作百杂碎。

殷红隐丹砂，鲜翠攒青黛。朝昏呈万状，俯仰变千态。

神物此泳潜，灵光时显晦。孱顽垂尺乳，云气护𩅝霭。

终岁泻甘霖，汇入清川内。安得挹余沥，一濯胸中秽。

沈疴应解痊，庶比天浆溉。
秋雨三首 其一
帅机（明代）

畏景常欣秋候至，秋深萧瑟又堪伤。楚山落木初悲客，巫峡啼猿正断肠。

土鼓迎寒虫织苦，金风啸律雁飞忙。那堪寂寞荒斋里，雨滴梧桐夜未央。
观杭州钤辖欧育刀剑战袍
苏轼（宋代）

青绫衲衫暖衬甲，红线勒帛光绕肋。
秃襟小袖雕鹘盘，大刀长剑龙蛇柙。
两军鼓噪屋瓦坠，红尘白羽纷相杂。
将军恩重此身轻，笑履锋铓如一插。
书生只肯坐帷幄，谈笑毫端弄生杀。
叫呼击鼓催上竿，猛士应怜小儿黠。
试问黄河夜偷渡，掠面惊沙寒霎霎。
何如大舰日高眠，一枕清风过苕霅。
秋夜曲
傅若金（元代）

草木摇落雁南飞，文窗皎洁承月辉。凄风入房露沾扉，红颜含月垂佩帏，簪金鸣玉扬舞衣。

兰缸对耀照君闱，远行胡为未言归。
净居劝农三首 其二
陈造（宋代）

今年春计定何如，说道家家甔石馀。满意为翁开笑口，老夫心事祇耕锄。
扫花游
方千里（宋代）

野亭话别，恨露草芊绵，晓风酸楚。怨丝恨缕。正杨花碎玉，满城雪舞。耿耿无言，暗洒阑干泪雨。片帆去。纵百种避愁，愁早知处。

离思都几许。但渐惯征尘，斗迷归路。乱山似俎。更重江浪淼，易沈书素。瞪目销魂，自觉孤吟调苦。小留伫。隔前村、数声箫鼓。
送杨刚中嘉定州教
方回（元代）

忽似登黄甲，元来本白丁。
官清专学校，恩重感朝廷。
侧听吴侬语，讙传蜀产灵。
儒风嗣言偃，子细为谈经。
彭蠡湖上
张九龄（唐代）

沿涉经大湖，湖流多行泆.决晨趋北渚，逗浦已西日。

所适虽淹旷，中流且闲逸。瑰诡良复多，感见乃非一。

庐山直阳浒，孤石当阴术。一水云际飞，数峰湖心出。

象类何交纠，形言岂深悉。且知皆自然，高下无相恤。
午夜歌
梅清（清代）

瞿硎山上鹤长飞，瞿硎山中人未归。苍松依石坐吹笛，白云好未沾裳衣。

白云自流日将暮，花枝冥冥隔溪路。腾身直上东山头，骑鹤乘风欲飞去。

仙人久别今当还，清宵忽渡海中山。到来拍肩更相笑，万岁一朝如等闲。

刁斗击精悍，歌舞杨芬芳。空岩无事此良夜，人间欢怨争茫茫。

人间欢怨争茫茫，午夜夜时谁短长。
甘州 立春后，雨雪间作，春寒袭人。冯秋谷有消寒诸咏，予亦呵冻倚声
戴延介（清代）

记孤鸿飞坠冻云边，残腊尺书传。笑工愁平子，闲情杜牧，梦笔江淹。

领取岁阑滋味，偎暖玉梅烟。更羡秦楼侣，约比吟肩。

不信春回江国，又峭风卷雪，冷雨敲檐。怅鳞笺难托，冰合一湖圆。

待检点、红情绿意，便凄凉、赋笔也慵拈。空怀感、碧波香腻，早放游船。
西湖空濛图
袁桷（元代）

旧隐湖山笔底收，相从京洛意中游。昏昏车马飞花雨，寂寂钟中落叶秋。

千古登临翻昨梦，百年歌舞漾清愁。何当化鹤看沧海，不用呼猿吸涧流。
早登澄迈西四十里宿临皋亭补东坡遗
释德洪（宋代）

天下至穷处，风烟触地愁。村嚣闻捉拗，岸汁忽西流。

鸟道通儋耳，鲸波隔万州。趁鸡行落月，悽断在蛮讴。
乌江怀古
吕守曾（清代）

荒垒萧萧触目惊，乌江东注恨难平。千金急购英雄首，八载空劳子弟兵。

古渡苍茫通利口，乱山合沓隔彭城。鸟啼似识兴亡意，犹自凄凉学楚声。
喜从弟孟熙偕唐愚士杨思齐过宿山斋
刘恕（宋代）

净扫松间榻，孤怀得重陈。
清尊今夜月，华发去年人。
病欲抛诗卷，闲思理钓缗。
殷勤二三友，相过莫辞频。
是游也得小松黄杨各四本植于公署之西窗戏作五绝呈邑令张寺丞·其三
程颢（宋代）

功名不是关心事，富贵由来自有天。
任是榷酤亏课利，不过抽得俸中钱。
忆秦娥 其一
贺铸（宋代）

晓朦胧。前溪百鸟啼匆匆。啼匆匆。凌波人去，拜月楼空。

去年今日东门东。鲜妆辉映桃花红。桃花红。吹开吹落，一任东风。
舟中观渔人举网再赋
胡应麟（明代）

宁知濠濮思，咫尺在楼船。水镜冰鳞跃，霜刀玉鲙传。

鳌矶东海上，鲈网太湖前。后夜披裘去，寒星帝座悬。
回望摩舍那滩石峰
杨万里（宋代）

好山近看未为奇，远看全胜近看时。
回望七峰云外笋，两峰高绝五峰低。
重九前一日对菊戏书
欧阳澈（宋代）

菊吐金英已满篱，持杯指准赏芳菲。有巾可漉还无酿，载酒何人是白衣。
追和厉太鸿秦淮怀古 其三
朱启运（清代）

尚忆湖边选莫愁，轻车细马一时收。但稽南部烟花籍，不筑东时燕子楼。

玉树临春夸越艳，金鞭沙市看吴钩。依然采石矶前水，相送降旗出石头。
观傩二首
刘克庄（宋代）

烟燻野狐怪，雨熄毕方讹。
惟有三彭黠，深藏不畏傩。
烧香三绝句 其二
张纲（宋代）

霏霏沉水屑玄玉，霭霭博山生翠云。罗筏城旁知几里，坐令香界彻微熏。
谒严先生祠 其三
李楩（明代）

恁大乾坤恋一丘，归来长啸富山秋。台悬此地凭伸足，浪蹴何人稳着裘。

过客浮踪颠鹿梦，逝川变态避渔舟。起君千载垂纶手，钓取鲸鲵战血休。
率饮亭二十绝 其四
王十朋（宋代）

富贵有天命，安贫士之常。聊为真率饮，未用利名忙。
乔宜中邀看杏花并再和宜中刘禹畴韵
王鉴（魏晋）

朱阑曲径春光好，一树杏花开独早。枝头无处著风流，时有幽香暗相恼。

画堂帘影昼婆娑，伫看娇姿红映缟。芳心欲吐半含羞，脉脉春愁倩谁扫。

飞来翠鸟更多情，斜立花枝如画稿。主人留客客尽欢，畅饮高歌各倾倒。

明朝回首绿阴浓，惆怅残红藉芳草。江南二月风光好，为惜花枝春起早。

窗前晓露湿胭脂，无限娇羞使人恼。欲开未开开更妍，半醉佳人衣轻缟。

年年消息雨声中，数点落红和眼扫。客来终日隔帘看，棋罢酒阑诗上稿。

情怀不似少年时，白发对花嗟潦倒。明朝相约抱琴来，重嗅馀香步庭草。

当时共说梁园好，过眼繁华消歇早。青城有恨不可雪，酒酣按剑生烦恼。

东风回首花满城，桃李纷纷红间缟。一枝娇小独堪怜，翠叶纤纤眉半扫。

徐熙巧思妙绝伦，画出生红留旧稿。相期看花花已飘，为惜春光𢬵醉倒。

酒醒不忍蹋残红，坐看佳人閒斗草。
草堂
叶茵（宋代）

几年蜗蚓占山扉，唤转风光似旧时。
从此禅门多事在，篆香重课少陵诗。
府中即事 其二
叶梦得（宋代）

行歌坐啸往来频，俯仰之间迹已陈。可是犹思建邺水，却应喜已洛阳尘。

十年遍阅三行阙，四海奔驰一老臣。未有夷吾在江左，柴车空换两朱轮。
二月己亥晓出城 其四
彭汝砺（宋代）

尘土冥冥二月风，寥寥天外有归鸿。松阴想见芝山路，隔浦溪花岸岸红。
观南北朝吟
邵雍（宋代）

方其天下分南北，聘使何尝绝往还。
偏霸尚存前典宪，小康犹带旧腥膻。
洛阳雅望称崔浩，江表奇才服谢安。
二百四年能并辔，谩将夷虏互为言。
寒食日同陆处士行报德寺，宿解公房
皎然（唐代）

古寺章陵下，潜公住几年。安心生软草，灌顶引春泉。

寂寂传灯地，寥寥禁火天。世间多暗室，白日为谁悬。
即事
陆游（宋代）

了事如何省事奇，无心始觉有心痴。
三更急雨打窗破，正是拥炉危坐时。
御楼
佚名（隋代）

青坛帝籍，在国之东。
荐笾执耜，率礼和容。
鸣芝回对，瑞气凝空。
万方瞻仰，百顺来同。
题稼轩
胡奎（元代）

交交桑扈鸣，时雨夜来至。星言出东皋，田舍有生计。

天时与农功，黾勉焉敢弃。春耕或少怠，何以遂秋刈。

古人皆食力，素餐良可愧。伊人沮溺徒，遁迹澹忘世。

父菑子乃播，优游以卒岁。余亦林野人，与尔颇同志。

怀哉惬素心，南山有真意。
北镇庙
斌良（清代）

山势东趋压广宁，芙蓉几朵列围屏。云迷雉堞千重白，雪冷虬松万古青。

浩荡雕盘低朔漠，扶摇鹏奋接南溟。时清早彻防边骑，觱栗吹寒对曙星。
晓晴发黄杜驿二首
杨万里（宋代）

巷竹欹将倒，林花湿不飞。
总将枝上雨，洒入轿间衣。
晴色犹全嫩，春寒肯便归。
秪能欺客子，户户闭荆扉。
秋旅 其一
杜乘（清代）

村村木叶下斜阳，百里云开见故乡。萤火渐稀隋苑冷，蘼芜不死汉宫荒。

鲍照赋后尘封井，何逊诗成月满梁。惟有野鸦惊客意，群呼飞向古雷塘。
三月六日过佩之雪湖山庄次韵
谢迁（明代）

雪湖千顷自天开，十载幽期共此杯。柳浪乘风轻荡桨，桂岩经此半封苔。

客衣香惹蘼芜动，农事忙惊布谷催。松下为予通一径，南冈从此破崔巍。
晚泊有怀
段昕（清代）

野平万象宽，天外愁相赴。况在秋水上，浮云归薄暮。

斜日挂远村，沙鸟争烟树。邻樯竞欲先，欸乃不能住。

寄身风波里，万里念亲故。华发冷沧洲，有怀共谁赋。

东望月初生，照我梦中路。
如梦令
吴潜（宋代）

枝上蝶纷蜂闹。几树杏花残了。幽鸟亦多情，片片衔归芳草。休扫。休扫。管甚落英还好。
夜游宫·识破尘劳苦
马钰（金朝）

识破尘劳苦。苦乐清闲，恣情歌舞。有似孤云来又去。没牵缠，得逍遥，内自补。日夜调龙虎。时时姹婴相聚。养就神珠空里吐。放光明，现元初，相貌主。
哭文溪
赵文（宋代）

满襟和气任天真，岂意俄成千载人。
笃厚西都诸老传，宦游南海宰官身。
竹君所幸存中子，荀氏何妨有二仁。
早及相门今白发，传来哀讣倍酸辛。
浣溪沙 其八 集句
俞彦（明代）

抱得秦筝不忍弹。诗名往日动长安。

此中道路古来难。

莫道蓟长书信少，人情反复似波澜。

阴符在箧老羞看。
懊恼歌三首 其一
黎遂球（明代）

欢初恋侬时，夜夜门前立。今日欢弃侬，对人不敢泣。
慕容簿送题宝峰石刻并中秋词以诗谢之
舒邦佐（宋代）

月入中秋色满林，摹将好景寄清音。
自从句夺天工巧，景物无聊直至今。
桃花
陈景沂（唐代）

江衔洞庭急，君山屹半川。
别知江有国，大率水多仙。
环绕八百里，洪蒙十万年。
晚春桃正碧，南客晓浮船。
和杜抚勾古意六首 其五
释德洪（宋代）

秋晚凋红翠，幽怀到眉峰。玉纤弄彩笔，落纸翩惊鸿。

道山归计好，高情付疏慵。何独谢夫人，特有林下风。
夜坐油尽戏作
陆游（宋代）

欲尽残灯更有情，可怜剪断读书声。
区区纸上太痴计，一笑开门看月明。
和宝印叔送春二绝 其一
王十朋（宋代）

潜涧园林幽更奇，送春归去有新诗。风光流转身长健，又见明年花满枝。
闻蝉有感三首
宋祁（宋代）

劳君惊暮节，助我思流年。
嘒若横吹管，繁如未破弦。
城残嘶外月，林暝噪馀烟。
块坐秋风里，潘郎鬓飒然。
游梵宇三觉寺
王勃（唐代）

杏阁披青磴，雕台控紫岑。
叶齐山路狭，花积野坛深。
萝幌栖禅影，松门听梵音。
遽忻陪妙躅，延赏涤烦襟。
次韵绝句
洪刍（宋代）

子猷爱竹真成癖，爱菊渊明懒是真。篱下想通三径入，林间谁许七贤亲。
挽杨料院二首
陈淳（宋代）

恩沐贤关渥，名登桂籍荣。
古田驰义勇，永福播仁声。
料院从优选，朝阶即坦行。
胡为成契阔，第尔哭铭旌。
更漏子 四月十四日五渠观水嬉，是夜微有月色，灯彩甚佳，戏填此阕
江淑则（清代）

月朦胧，灯摇曳。掩映画船佳丽。莹酒色，腻花香。轻风送夜凉。

呼回棹，人声扰。笛韵临风袅袅。筵乍散，曲初终。闲情笑语中。
题新榜（在浙幕，沈崧得新榜示，题其末）
罗隐（唐代）

黄土原边狡兔肥，犬如流电马如飞。
灞陵老将无功业，犹忆当时夜猎归。
止斋即事
娄寅亮（宋代）

居与仙岩邻，未悉仙岩路。片棹偶相及，山僧频礼数。

指点觅馀迹，行行道其故。是为梅雨潭，排空成瀑布。

常生六月寒，輶轩每相顾。嗟哉往来者，宁不忝尸素。
送刘秀才南归（一作陈存诗）
刘复（唐代）

鸟啼杨柳垂，此别千万里。古路入商山，春风生灞水。

停车落日在，罢酒离人起。蓬户寄龙沙，送归情讵已。
通藏主之南国
释智愚（宋代）

春入长淮野烧青，六朝遗事镜中明。
临岩细剥苔纹看，太半无人知姓名。
赠王屋道士赴诏
王建（唐代）

玉皇符诏下天坛，玳瑁头簪白角冠。鹤遣院中童子养，

鹿凭山下老人看。法成不怕刀枪利，体实常欺石榻寒。

能断世间腥血味，长生只要一丸丹。
齐山偶题三首 其三
沈辽（宋代）

山腰嵌岩山顶平，此下直眺池阳城。城中欢戚自流转，不似山石都无情。
刘阳卜氏耕乐堂
赵文（宋代）

君当可君家君子儒，西河之上可以老，
诸侯端拜为师模。君莫可君家老中郎，
河南田畜岂不好，上林要牧天子羊。
只今乐莫如耕乐，梅我从初不曾可。
作劳自可操豚蹄，旧读何妨挂牛角。
慎勿思成汤聘币起幡然，伊尹当年已大错。
章琮赴广州东莞簿
杨亿（宋代）

抱璞曾三献，悲秋忽二毛。
十年嗟不调，一命尚徒劳。
互市通蛮货，公田入海涛。
贪泉虽酌饮，未肯梁脂膏。
三山亭
陶弼（宋代）

红螺紫蟹新鲈鲙，白藕黄柑晚荔枝。酒尽月斜潮半落，山翁不省上船时。
紫骝马歌辞 其四
佚名（隋代）

遥看是君家，松柏冢累累。兔从狗窦入，雉从梁上飞。
吊战场
谭吉瑄（清代）

祁连山下草，寂寞少人烟。魂魄千年后，还思渡酒泉。
和李光祖
吴芾（宋代）

老去深悲宠辱惊，归来胸次渺寰瀛。
登山临水随宜坐，问柳寻花信意行。
境胜已勾诗兴动，身閒还引道心生。
亲知满眼如君少，何不时来共一觥。
题苏武忠节图
文天祥（宋代）

独伴羝羊海上游，相逢血泪向天流。
忠贞已向生前定，老节须从死后休。
不死未论生可喜，虽生何恨死堪忧。
甘心卖国人何处，曾识苏公义胆不。
次韵林茂南参谋观阅水战之作
李纲（宋代）

习战楼船章水滨，机轮运转若无人。旌麾耀日惊飞鹭，金鼓翻波跃锦鳞。

四坐纵观聊举白，一阳潜动欲回春。羽书正报淮淝捷，想见胪传设九宾。
三国门。吴后主
周昙（唐代）

吴宫季主恣骄奢，移尽江南百媚花。

一旦狂风江上起，花随风散落谁家。
八声甘州 东阳岩
曾原郕（唐代）

问岩云朵朵为谁飞，向来读何书。道江南名宦，掉头勿顾，彩服归与。

无限山中风物，今古属潜夫。渺渺辽天鹤，应费招呼。

谩说缁巾缟带，与豸冠犀剑，忧乐如何。渐桥横采石，国步已趑趄。

想归来、顿成憔悴，叹季鹰、闻早忆莼鲈。丹泉冷，崖钟绝响，夕照啼乌。
送道守董朝散
华镇（宋代）

香穗氤氲杂瑞烟，条风新转早春天。桑蓬庆集侯门日，铜竹荣春郡閤年。

清晓十分圆玉兔，寒宵万斛照金莲。祝诗聊致官曹意，上古灵椿自八千。
赠太素脉王道人为端夫病起解嘲
舒邦佐（宋代）

按指如医细切肤，对人便肯说荣枯。
我今跳出荣枯外，试问先生脉得无。
贺新凉 代人题竹深荷净图
顾太清（清代）

荷净竹深处。爱修篁、虚心直节，红莲解舞。应是碧天新雨霁，消尽人间烦暑。

一阵阵、微风香度。人与花兮同洁净，薄绡衣、不许纤尘污。

坐磐石，对芳渚。

风流文彩堪称许。画图中、修眉隆准，精神楚楚。福慧双修谁得似，况又宽容仁恕。

为善乐、受天之佑。此际身心清凉甚，淡襟怀、潇洒得佳趣。

应添入，神仙谱。
刘兴伯黄希宋苏希亮慧力寺避暑
戴复古（宋代）

何处避炎热，相期过宝坊。
万松深处坐，六月午时凉。
钟磬出深屋，江山界短墙。
醉来归兴懒，留宿赞公房。
题衡岳
姚镛（宋代）

万山环拱祝融尊，紫盖前趋若骏奔。火德中天扶日月，炎方一骏镇乾坤。

久无执贽来侯牧，空有穹碑立庙门。北望中原青一发，凄其四岳正尘昏。
文斾山
通真子（宋代）

魏氏当礼何斗坛，至今遗址在人间。
苍梧已老烟霞淡，丹灶空馀岁月间。
铃铎夜深惊睡鹤，幡幢晴影上空山。
后人自魏縻婚宦，不得追随款旧关。
颂古四十四首
释法泰（宋代）

白衣拜相喜难加，暂时流落向天涯。
移身换步人难见，夜来归宿五侯家。
春日杂书十首 其八
朱淑真（宋代）

一年好处清明近，已觉春光大半休。点检芳菲多少在，翠深红浅已关愁。
寄吴冲卿
王安石（宋代）

物变极万殊，心通才一曲。
读书谓已多，抚事知不足。
与君语承华，念此非不夙。
恨无数顷田，归耕使成熟。
当官拙自计，易用忤流俗。
穷年走区区，得谤大於屋。
归来污省舍，又继故人躅。
相逢只数步，吏桉常填目。
切嗟非无朋，阻阔嗟何速。
孤危失所助，把卷常恨独。
虚名终自误，谬恩何见蹙。
清明有冲卿，奥美如晦叔。
时谓当选升，屈指尚五六。
揆才最不称，饕宠宁无恧。
殷勤故人书，纸尾又见勖。
君虽好德言，我自望忠告。
易称动不括，传论大明服。
进为非成材，罪恐不容赎。
岁残东风生，陕树尘翳麴。
何缘一杯酒，谈笑相追逐。
道光乙巳八月闻少穆先生屯边感作
方士淦（清代）

谪宦栖迟已四霜，元戎谋国重边防。欣闻才子跻仙岛，伫见长庚返夜郎。

雪水引来戈壁迥，秋风飘处玉关凉。沙场我欲无间土，题向天山青数行。
春暮
王迈（宋代）

云头红上三竿日，烟际青来数点峰。
桑椹熟时鸠唤雨，麦花黄后燕翻风。
渔歌子
顾夐（五代）

晓风清，幽沼绿，倚阑凝望珍禽浴。画帘垂，翠屏曲，满袖荷香馥浴。

好摅怀，堪寓目，身闲心静平生足。酒杯深，光影促，名利无心较逐。
移花遇小雨喜甚为赋二十字
陆游（宋代）

独坐闲无事，烧香赋小诗。
可怜清夜雨，及此种花时。
往回临安口号八首
苏泂（宋代）

江湖漂荡旧刘郎，不饭经旬病在床。
起见旧交仍慷慨，绝怜鬓底有新霜。
浣溪沙
向子諲（宋代）

花想仪容柳想腰。融融曳曳一团娇。绮罗丛里最妖娆。

歌罢碧天零影乱，舞时红袖雪花飘。几回相见为魂销。
隆兴书堂自警三十五首 其三十二
陈淳（宋代）

气禀微有偏，积习日蕃衍。矫厉工弗深，其末必犹反。
还馆 其二
刘攽（宋代）

下马呼人问直庐，归墙因读旧时书。黄花绿叶庭槐影，噪雀鸣蝉宛自初。
群玉轩（同前）
贺铸（宋代）

群玉轩中迹已陈。江南重喜见，广陵春。纤秾合度好腰身。歌水调，清啭□□□。

团扇掩樱唇。七双胡蝶子，表□□。□□□复旧东邻。风月夜，怜取眼前人。
雨过
赵文（宋代）

雨过山田物物穰，斋庖煮豆喜初尝。
茸茸绿荚牛毛浅，戢戢明初蚌蛤长。
不直画堂擎玉腕，只宜吟客饱藜肠。
食馀依旧堆盘在，贵贱同归何有乡。
送王孝先入秦幕
李圭（清代）

江上相逢春草满，桥边送别暮禽鸣。黄云陇树千峰隔，落日边山一剑行。

汉畤几年犹置驿，秦关百里未休兵。丈夫还有苍生志，为看陈琳草檄文。
挽考亭陈居士二首
刘宰（宋代）

旧数同门友，尤推令子贤。
登堂愧予晚，爱客莫君先。
瘦马青山外，孤帆落照边。
风流无复见，执绋涕潸然。
立春日
陆游（宋代）

花压乌巾酒满卮，旧逢春日恨春迟。
如今病卧孤村里，过了新春也不知。
千秋岁（春欲去，二妙老人戏作长短句留之，为社中一笑）
周紫芝（宋代）

送春归去。说与愁无数。君去后，归何处。人应空懊恼，春亦无言语。寒日暮，腾腾醉梦随风絮。

尽日间庭雨。红湿秋千柱。人恨切，莺声苦。拟倾浇闷酒，留取残红树。春去也，不成不为愁人住。
送陈民初先生归广州兼问讯赵知事公杰
偶桓（明代）

静江遥带五羊城，官舸乘风画鹢轻。客馆乡人秋送别，高斋弟子日相迎。

桄榔接叶蛮烟暗，螺蚌含珠海月明。到郡为询贤赞府，几时鞍马定朝京。
奉使九华山，中途遇青阳薛郎中
徐铉（宋代）

故人相别动相思，此地相逢岂素期。九子峰前闲未得，

五溪桥上坐多时。甘泉从幸余知忝，宣室征还子未迟。

且饮一杯消别恨，野花风起渐离披。
同吴翁晋姚叔乂诸子集陈公衡衙斋
徐熥（明代）

南朝仙吏擅风流，四海论交半敝裘。粉署鸟啼花外雨，白门鸦散柳边秋。

故宫云气销长乐，近郭湖光起莫愁。马踏夜分归路晚，疏钟遥动景阳楼。
郭比部花园十二首 其十 五老峰
郭正域（明代）

何处移来石，堆成五老峰。五老相对语，石丈今成翁。
同诸公过福先寺律院宣上人房
欧阳詹（唐代）

律座下朝讲，昼门犹掩关。叨同静者来，正值高云闲。

寂尔方丈内，莹然虚白间。千灯智慧心，片玉清羸颜。

松色落深井，竹阴寒小山。晤言流曦晚，惆怅归人寰。
春晚同应之偶至普明寺小饮作
欧阳修（宋代）

偶来林下迳，共酌竹间亭。
积雨添方沼，残花点绿萍。
野阴侵席润，芳气袭人醒。
禽鸟休惊顾，都忘兀尔形。
古断肠曲三十首 其二
周端臣（宋代）

催花一霎雨依微，芳径泥香草色萋。可是一春天气冷，牡丹开了未莺啼。
呈宜之兄八首
赵蕃（宋代）

书中道何似，诗有林霏寄。
怪其句律工，定自工夫至。
杂咏一百首·刘琨
刘克庄（宋代）

除却祖生外，馀皆在下风。
老奴口耳小，安得肖司空。
行歌
范仲淹（宋代）

行歌春满路，坐歌春满园。
花前人自乐，桃李岂须言。
和微之诗二十三首。和寄问刘、白
白居易（唐代）

正与刘梦得，醉笑大开口。适值此诗来，欢喜君知否。

遂令高卷幕，兼遣重添酒。起望会稽云，东南一回首。

爱君金玉句，举世谁人有。功用随日新，资材本天授。

吟哦不能散，自午将及酉。遂留梦得眠，匡床宿东牖。
猛总统如虎
严遂成（清代）

左镇想杀我，猛镇跑杀我。部将挟之以上马，日晡雨作黄陵城，抽骑箐谷中潜行。

旗纛离披溃围出，南阳移驻疽背生。裹疮巷战力如虎，血盈袍袖呼唐府，北面叩头谢明主。

臣力竭矣臣应死，魂兮魂兮，归来招臣子。
闻化女湘灵为祥云洞侍香仙子志喜六首 其五
屠隆（明代）

西王案下旧琼华，宅在清都第几家？好寄云笺慰慈母，日从溪口认胡麻。
新秋月夕，客有自远相寻者，作吴体二首以赠
陆龟蒙（唐代）

风初寥寥月乍满，杉篁左右供馀清。因君一话故山事，

忆鹤互应深溪声。云门老僧定未起，白阁道士遥相迎。

日闻羽檄日夜急，掉臂欲归岩下行。

惊闻远客访良夜，扶病起坐纶巾欹。清谈白纻思悄悄，

玉绳银汉光离离。三吴烟雾且如此，百越琛赆来何时。

林端片月落未落，强慰别情言后期。
见人咏韩舍人新律诗，因有戏赠
元稹（唐代）

喜闻韩古调，兼爱近诗篇。玉磬声声彻，金铃个个圆。

高疏明月下，细腻早春前。花态繁于绮，闺情软似绵。

轻新便妓唱，凝妙入僧禅。欲得人人伏，能教面面全。

延之苦拘检，摩诘好因缘。七字排居敬，千词敌乐天。

殷勤闲太祝，好去老通川。莫漫裁章句，须饶紫禁仙。
闻蝉
王炎（宋代）

绿阴遮日忽鸣蝉，堕地残红色未蔫。
两岸垂杨低蘸水，梦魂时到故溪边。
送王四十五归东都
徐铉（宋代）

海内兵方起，离筵泪易垂。
怜君负米去，惜此落花时。
想忆看来信，相宽指后期。
殷勤手中柳，此是向南枝。
夜夜曲
成彦雄（宋代）

自从君去夜，锦幌孤兰麝。欹枕对银缸，秦筝绿窗下。
横江词
李蓘（明代）

采菱莫近秋，驾船莫近洲。
秋菱刺伤指，洲浅风难使。
横江女儿颜如琼，弄花簪柳随娘生。
笑拈竿子撇波去，不解芦中孤雁声。
桃源忆故人
王道亭（宋代）

刘郎自是桃花主。不许春风闲度。春色易随风去。片片伤春暮。

返魂不用清香炷。却有梅花淡伫。从此镇长相顾。不怨飘残雨。
落花五首 其五
曹家达（清代）

萦绕垣衣不自由，晓凉清露湿春愁。天涯不少伤心处，暮雨凄迷莫上楼。
将至杉木铺望野人居
陈与义（宋代）

春风漠漠野人居，若使能诗我不如。
数株苍桧遮官道，一树桃花映草庐。
邵尧夫先生哀辞二首
司马光（宋代）

菽藿一箪乐，蒿莱三亩宽。
蒲轮不能起，瓮牖有余安。
高节去圭角，久要敦岁寒。
今朝郊外客，谁免涕汍澜。
余于沂流至安仁
杨万里（宋代）

半篙新涨满帆风，两岸千山一抹中。
惭愧棹郎能袖手，若非袖手更无功。
九月过绿乡亭见黄菊盛开有感
黄公辅（明代）

去岁江门此日舟，片帆高挂恨悠悠。关山迢递三千里，节序推移又一周。

白发欺人空自老，黄花满地为谁秋。徘徊石径西风晚，寒月砧声散楚洲。
六月二十四日病起喜雨闻莺与大儿议秋凉一出游山三首 其一
杨万里（宋代）

末伏将催中伏休，匆匆送夏又迎秋。暑中竹色风仍雨，病里莺声喜破愁。

大熟十年无此作，微生一饱更何求。急须剩踏莲花曲，药玉新船待拍浮。
颂古五十七首
释道昌（宋代）

马前相扑，入交失脚。
不来外求，当面修削。
六合彼中身，分明举似人。
到处世界总成就，脱略窠臼还渗漏。
诗扇
晁公武（宋代）

短蓬烟裹冷萧萧，两岸梅花各见招。
吹散前村一杯酒，满江风雨不相饶。
题江君天泽古修堂三首
方回（元代）

大虚空重片光悬，何异初开混沌天。
能办辛勤磨玉斧，不愁缺月不团圆。
题尚觉和尚卷
袁宏道（明代）

手题顶骨数珠，腰悬生铁戒尺。走遍南阎浮提，要与英雄结识。
陇头水
徐璨（清代）

西去穷荒恨，东看故国愁。一心悬两地，双泪落风流。

羽檄秋偏急，戎车夜不休。壮夫轻出塞，未到陇山头。
次张彦辅西原之作
朱熹（宋代）

无处堪投迹，空山寄一椽。悬门窥绝壁，缭径上层巅。

槛阔吞江浪，窗虚响谷泉。丹经闲自读，不为学神仙。
池鹤八绝句。鸢赠鹤
白居易（唐代）

君夸名鹤我名鸢，君叫闻天我戾天。

更有与君相似处，饥来一种啄腥膻。
放猿
许浑（唐代）

殷勤解金锁，昨夜雨凄凄。山浅忆巫峡，水寒思建溪。

远寻红树宿，深向白云啼。好觅来时路，烟萝莫共迷。
送李大都护
常建（唐代）

单于虽不战，都护事边深。君执幕中秘，能为高士心。

海头近初月，碛里多愁阴。西望郭犹子，将分泪满襟。
和张宪登乌尤山
吴泳（宋代）

放怀物外亦何尤，便谓游遨士也骄。
西日下来岩际宿，别尊难齧嚼皆焦。
清平乐
曾觌（宋代）

松姿不老。独立蓬莱杪。风卷流苏香雾晓。又是江梅开了。

丹青早画麒麟。貂蝉自属王门。闻道碧桃花绽，一枝枝祝千春。